《乌龙潭》
明代·纪映钟

龙潭禁城内，虽小亦巨泽。窅然处西偏，远如避世客。

古观晋唐遗，名园隆万宅。宜雪再宜雨，宜隐亦宜谪。

松涛白日飞，荷叶远天碧。在昔中丞公，学佛竖铁脊。

弃家入无生，放生意成癖。鸟影摩天空，鱼弄波声湱。

汪汪千顷陂，积鳞恒触迫。巨舸载沈江，生意取相适。

老僧咒喃喃，永断刀砧赤。讲艺集诸生，贤豪尽前席。

微言飒然来，如霜面皮掴。高格离人群，真风慑蛮陌。

叹息斯人亡，澄潭空日夕。

作者简介：（1609—1671）明末清初江南上元人，后移居仪徵，字伯紫，一字擘子，号憨叟，自称钟山遗老。纪青子。明诸生。崇祯时为复社名士，明亡后，弃诸生，躬耕养母。工诗善书，知名海内。有《真冷堂诗稿》、《憨叟诗钞》。